Source: https://www.najpravo.sk/dovodove-spravy/rok-2018/306-2018-z-z.html
Timestamp: 2019-07-23 23:11:31+00:00
Document Index: 15606897

Matched Legal Cases: ['§ 174', '§ 165', '§ 175', 'súd ', '§ 165', '§ 165']

306/2018 Z. z. | Rok 2018 | Najprávo.sk - najlepší právny poradca
24.11. 2018, 14:39 | najpravo.sk
Návrh zákona, ktorým sa mení a dopĺňa Autorský zákon sa predkladá na základe úlohy vyplývajúcej z uznesenia vlády Slovenskej republiky č. 223/2018k informatívnemu materiálu Ochrana a stimulácia tvorby a kolektívna správa práv.
Predkladaným návrhom zákona sa má ťažiskovo riešiť problém, ktorý jasne zadefinoval informatívny materiál s názvom Ochrana a stimulácia tvorby a kolektívna správa práv, ktorý predložilo Ministerstvo kultúry Slovenskej republiky na rokovanie vlády Slovenskej republiky v zmysle úlohy od predsedu vlády Slovenskej republiky zo zasadnutia Hospodárskej a sociálnej rady Slovenskej republiky uskutočneného 16.4.2018 predložiť na niektoré z najbližších rokovaní vlády Slovenskej republiky prehľad inkasovaných a vyplatených odmien organizácií kolektívnej správy so zameraním na podiel odmien vyplatených zahraničným nositeľom práv.
Materiál obsahoval sumárny prehľad celkových príjmov z výkonu kolektívnej správy práv jednotlivých organizácií kolektívnej správy, ktorým Ministerstvo kultúry Slovenskej republiky udelilo oprávnenie na výkon kolektívnej správy práv, ako aj ich režijných nákladov a základného prerozdelenia týchto príjmov medzi nositeľov práv na území Slovenskej republiky a mimo jej územia za ostatné tri uzavreté rozpočtové roky (2014-2016). Materiál dňa 16.5.2018 prerokovala vláda Slovenskej republiky a uložila osobitnú úlohu pre Ministerstvo kultúry Slovenskej republiky predložiť na rokovanie vlády Slovenskej republiky návrh novely Autorského zákona, ktorým sa primerane upravia kritériá použité pri výpočte odmeny v sadzobníkoch odmien organizácií kolektívnej správy. Z uvedeného dôvodu došlo k podrobnejšiemu rozpracovaniu kritérií, ako aj intenzívnejšiemu zapojeniu používateľov do samotnej tvorby sadzobníkov.
Predkladaný návrh taktiež rieši niekoľko aktuálnych aplikačných problémov z praxe týkajúcich savzťahov medzi organizáciami kolektívnej správy práv a používateľmi a legislatívno-technicky spresňuje viaceré ustanovenia. Opäť sa ešte viac spružňuje inštitút podania žaloby na určenie obsahu licenčnej zmluvy, ak sa organizácia kolektívnej správy a používateľ nedohodnú na jej obsahu (v ťažiskových prípadoch na výške odmeny). Na jednej strane sa znižuje percento ukladaných prostriedkov počas trvania sporu zo 100% na 50% (počas sporu však používateľ môže používať predmety ochrany aj bez uzavretej licenčnej zmluvy), na druhej strane už tieto prostriedky nebudú počas sporu viazané a organizácia kolektívnej správy ich môže prerozdeliť nositeľom práv. Zvyšok dlžnej čiastky odmeny doplatí používateľ na základe právoplatného rozsudku. Ďalej sa spresňuje spôsob uplatnenia tohto inštitútu v prípade tzv. dohody o spoločnej správe. Taktiež sa zakotvuje povinnosť viesť pri dohode o spoločnej správe (tzv. one-stop-shop) aj spoločný sadzobník, pričom sadzby vo svojom súčte nesmú byť vyššie než v jednotlivých prípadoch.
Prijatie navrhovaného zákona nebude mať vplyv na informatizáciu spoločnosti, životné prostredie,vplyv na rozpočet verejnej správy, sociálne vplyvy ani vplyv na služby verejnej správy pre občana. Očakávajú sa mierne pozitívne vplyvy na podnikateľské prostredie.
Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom EÚ.
Ustanovenie dopĺňa popri zákaze vyhotovenia rozmnoženiny architektonického diela stavbou v zmysle tejto výnimky aj situáciu, kedy by došlo k verejnému rozširovaniuodplatným prevodom vlastníckeho právatrojrozmernej hmotnej rozmnoženiny diela výtvarného umenia (napr. predaj zmenšeniny sochy v podobe prívesku alebo iného suveníru, nie však zmenšeniny rytiny alebo reliéfu). V takom prípade ide o zásah do oprávnených záujmovautora a tým aj o rozpor s trojkrokovým testom.
Ustanovenie výslovne potvrdzuje voľnosť používateľa vo výbere typu zmluvy, ktorú chce uzavrieť s organizáciou kolektívnej správy v závislosti od plánovaného rozsahu použitia. Môže pritom ísť o hromadnú licenčnú zmluvu na viaceré predmety ochrany, ku ktorým práva spravuje konkrétna organizácia kolektívnej správy (t.j. niekoľko diel alebo repertoáre niekoľkých autorov), alebo o hromadnú licenčnú zmluvu na celý zastupovaný repertoár organizácie kolektívnej správy.
Legislatívno-technická zmena použitím odkazu na kritériá.
Ide o zjednodušenie procesu ukladania peňažných prostriedkov počas trvania sporu v prospech organizácie kolektívnej správya ponechanie len jednej možnosti, ktorá nezakladá žiadne dodatočné náklady (na rozdiel od notárskej úschovy a iných, ktoré sú spoplatnené).
V doterajšej právnej úprave bol používateľ v spore povinný skladať prostriedky vo výške a v lehotách podľa poslednej zmluvy alebo, ak taká nebola, podľa sadzobníka odmien, a to v oboch prípadoch vo výške 100%. Pretože sa ale uvedený spor medzi organizáciou kolektívnej správy a používateľom vedie vo väčšine prípadov práve kvôli výške odmeny, javí sa vhodnejšie znížiť túto povinnosť na 50%. Po vynesení rozsudku je používateľ povinný doplatiť zvyšnú časť prisúdenej odmeny.
Vzhľadom na dlhé trvanie sporov si prax vyžiadala uvoľnenie ukladaných prostriedkov na účely prerozdelenia nositeľom práv, a to aj s ohľadom na zníženie percenta ukladaných prostriedkov na 50%.
Ustanovenie rieši praktický problém využitia inštitútu žaloby v špeciálnom prípade tzv. spoločného výberu, keď vznikali výkladové problémy, voči ktorej organizácii kolektívnej správy má žaloba smerovať a na účet ktorej organizácie kolektívnej správy sa majú peňažné prostriedky skladať. Odkaz na § 174 ods. 2 písm. a) objasňuje, že ide o tú organizáciu kolektívnej správy, ktorá je na základe tohto ustanovenia poverená konať.
Ustanovenie zabezpečí väčšie informovanie používateľov o tvorbe sadzobníkov odmien organizácií kolektívnej správy práv a to v primeranom čase pred ich zmenou a zainteresovanie právnických osôb združujúcich používateľov do tohto procesu.
Ustanovenie spresňuje kritériá na určovanie výšky odmien v sadzobníkoch odmien a zmluvách s používateľmi stanovené smernicou Európskeho parlamentu a Rady 2014/26/EÚ z 26. februára 2014 o kolektívnej správe autorských práv a práv súvisiacich s autorským právom a o poskytovaní multiteritoriálnych licencií na práva na hudobné diela na online využívanie na vnútornom trhu. Ubytovacie zariadenia upravuje vyhláška Ministerstva hospodárstva Slovenskej republiky z 26. júna 2008, ktorou sa ustanovujú klasifikačné znaky na ubytovacie zariadenia pri ich zaraďovaní do kategórií a tried. Konkrétne aplikovanie parametra vyťaženosti týchto zariadení už bude na dohode zmluvných strán podobne, ako je tomu pri uplatňovaní iných kritérií (napr. vysielanosť, počet výpožičiek apod.).
Vzhľadom na možnosť nakladať s ukladanými prostriedkami počas sporu podľa § 165 odpadol dôvod na zriadenie osobitného účtu na tieto účely.
Stanovuje sa povinnosť organizácií kolektívnej správy vytvoriť v prípade dohody o spoločnej správe podľa § 175 jednotný sadzobník odmien so spoločnou odmenou,ktorá nesmie presiahnuť súčet výšky odmien jednotlivých organizácií pri samostatnom výkone kolektívnej správy práv v týchto odboroch v danom roku.
Posilňuje sa využitie alternatívnych metód riešenia sporov prostredníctvom mediácie v prípade sporov s právnickou osobou združujúcou používateľov v transpozičnom ustanovení k smernici Európskeho parlamentu a Rady 2014/26/EÚ z 26. februára 2014 o kolektívnej správe autorských práv a práv súvisiacich s autorským právom a o poskytovaní multiteritoriálnych licencií na práva na hudobné diela na online využívanie na vnútornom trhu. V týchto situáciách je organizácia kolektívnej správy povinná iniciovať postupy podľa zákona o mediácii. V súlade so zákonom o mediácii však musí aj druhá strana s týmto postupom súhlasiť.
Prechodné ustanovenie vo vzťahu k súdnym sporom začatým na základe podania na súd podľa § 165 ods. 8 postupov podľa nasledujúcich odsekov.Účelom ustanovenia je deklarovať, že konania o návrhu začaté do 31.12.2018, sa dokončia v súlade s ustanoveniami § 165 ods. 8 až 13 v znení účinnom do 31.12.2018. Na nové konania začaté od 1.1.2019 sa bude aplikovať úprava odsekov 8 až 13 v znení účinnom od 1.1.2019.
Účinnosť navrhovanej právnej úpravy sa navrhuje na 1. január 2019.
ministerka kultúry Slovenskej republiky
mediácia dedenie náhrada škody judikatúra úroky z omeškania ochrana osobnosti oslobodenie od súdnych poplatkov premlčanie podielové spoluvlastníctvo exekúcia trovy konania dovolanie náhrada trov konania vedľajší účastník spotrebiteľ bezpodielové spoluvlastníctvo manželov dokazovanie odvolanie súdne poplatky rekodifikácia
Návštev: 11038091 | Pravidlá používania portálu | Napíšte nám | Tvorba web stránok, www.webcreators.sk | WebHosting, www.hostcreators.sk | Admin